text: 2500 børn fejres i morgen for at stå tidligt
  27 april 2014 kl. 09.40
  Tusindvis af skole patruljer får i morgen tak for deres indsats i Legoland.
  Året rundt står tusindvis af børn tidligere op end alle deres skolekammerater.
  De trodser regn, sne, kulde og morgentræthed for at hjælpe skolernes mindste elever sikkert over skolevejen.
  I morgen får 2500 af dem tak med en tur i Legoland. Og i overmorgen vil 3300 blive fejret i Tivoli i København.
  - Hver dag hjælper skolepatruljerne de mindste børn sikkert over skolevejen. De gør et vigtigt arbejde, da trafikken omkring mange skoler kan være meget kaotisk og svær at overskue for små børn. Derfor skal de belønnes for deres indsats med de her festdage, siger Rosa Nissen, projektleder i Rådet for Sikker Trafik.
  Eleverne i skolepatruljerne er frivillige og ulønnede.
   
  Skolepatruljeordningen blev første gang indført i 1949 på Sundpark Skole på Amager. En skolepatrulje arbejder hver morgen og eleverne møder tidligere end alle de andre elever. I Danmark er der knap 20.000 skolepatruljeelever på omkring halvdelen af landets skoler. En skolepatrulje oprettes i et samarbejde mellem skolen og politiet. En lærer på skolen fungerer som instruktør.
  
  